કોર્પોરેશન સંચાલિત એલજી હોસ્પિટલમાં નાનકડી ફૂલ જેવડી બાળકીનું મોત ડોક્ટરની બેકાળજીનાં લીધે નીપજ્યું હોવાનો ચોંકાવનારો કિસ્સો સામે આવ્યો છે. બે વર્ષની નિર્દોષ બાળકી રૂહીનું મોત બેકાળજીનાં લીધે થયું હોવા છતા હાજર ડોક્ટરે માનવતાની સહેજ પણ પરવા કર્યા વગર વાલીઓને તેને તપાસીને કહ્યું કે, 'પિક્ચર પુરુ થઇ ગયું છે જાઓ પોસ્ટમોર્ટમ કરાવી લો.' આટલુ ઓછુ હોય તેમ મામલાની તપાસમાં બહાર આવ્યું કે ડોક્ટર તેમની ફરજ પર દારૂ પીધેલી હાલતમાં હતા. તબીબી વ્યવસાય અને રાજ્યની સ્વાસ્થ્ય સેવાઓ માટે આ ઘટના કાળી ટીલી સમાન છે. વીઆઇપી માટે દિવસ રાત ખડે પગે સેવા આપતી આ જ હોસ્પિટલમાં જરૂરતમંદ કુટુંબનાં બાળકોની જીંદગીની શું કિંમત છે તે આ કિસ્સા પરથી સમજાઇ છે.